厌花落
唐·韩偓

厌花落，人寂寞。果树阴成燕翅齐，西园永日闲高阁。后堂夹帘愁不卷，低头闷把衣襟撚。忽然事到心中来，四肢娇入茸茸眼。也曾同在华堂宴，佯佯拢鬓偷回面。半醉狂心忍不禁，分明一任傍人见。书中说却平生事，犹疑未满情郎意。锦囊封了又重开，夜深窗下烧红纸。红纸千张言不尽，至诚无语传心印。但得鸳鸯枕臂眠，也任时光都一瞬。